Frazer Barry, Author at LitNet
Frazer Barry, gebore en grootgeword in Kleinmond. Hy is al vir meer as 20 jaar besig om verhoë nasionaal en internasionaal (Nederland en België) met Afrika-klanke te betower. Hy is al bekroon met verskeie toekennings vir musiekteaterproduksies waarby hy betrokke was, oa Lepeltjie vol snare en Die riel van hip hop. Frazer was verantwoordelik vir die musikale regie in beide produksies. Lepeltjie vol snare, met die legendariese Hannes "Slide Spoon" Coetzee, was ook genomineer vir 'n Fiësta-toekenning en het in 2018 'n Kanna-toekenning ontvang vir beste musiekproduksie. Die kô lat ôs sing-produksie waarin Frazer nuwe musiek gekomponeer het vir Adam Small-gedigte, was ook bekroon met 'n Woordfees Trofee en kykNET Fiësta-nominasie.
Woorde op akkoorde, wat hy saamgestel het, is in 2019 vir drie Kanna-toekennings benoem: beste musiekproduksie, beste opkomende kunstenaar en bydrae tot literatuur, en is ook 'n groot hoogtepunt. Die produksie is ook genomineer vir 'n KykNET Fiësta-toekenning in 2020. Die Jakkals en Wolf-produksie waarin hy ook musikale regisseur en musikant was, met SU-Dramastudente, is ook genomineer vir 'n Kanna en is bekroon met 'n kykNET Fiësta vir beste duo of ensemble.
Frazer doen klankontwerp vir verskeie projekte en was ook akteur in die internasionale verhoogproduksie Krotoa: Eva van de Kaap. Die produksie het in 2018 vir twee maande in Nederland getoer en was in 2019 uitverkoop by Kunstekaapteater. Eva van de Kaap is tydens die Vrystaat Kunstefees 2019 genomineer vir beste Suid-Afrikaanse debuutproduksie.
Frazer het 'n fyn aanvoeling vir sielvolle musiek met 'n sterk Afrika-aanslag. Sy musiekrepertoire van genres wissel van Afrika-ritmes, blues, funk en folk tot reggae, jazz, rielmusiek en hip-hop. Temas wissel van protes tot opgewekte tradisionele Boland- en Kaapse klanke. Hy is 'n musikant (komponis, musiekvervaardiger, sanger, rymkletser, skrywer, digter) en is voorsanger van Tribal Echo Band. Die groep het alreeds twee albums agter die rug: Grafte oppie Vlakte en Onner Afrika son. Hy werk tans aan sy eie solo-album, wat in 2020 die lig sien.
Wat is op jou bedkassie? Frazer Barry antwoord
Frazer Barry Boeke en skrywers 2017-12-22
LitNet het aan 'n paar lesers gevra watter boek of boeke wag op hul bedkassie vir die rustyd tussen Kersfees en Nuwejaar. Lees Frazer Barry se antwoord.